Watter kleur is jy? – Skuilkrans
Watter kleur is jy?
Die modehuis, Benetton, is bekend daarvoor dat hulle advertensies mense konfronteer met hulle andersheid en hulle eendersheid. In ons gemeente ervaar ons ons verskille en verskeidenheid as ‘n wonderlike ding; ‘n geskenk van God waardeur ons gemeente verryk word. Ons het mekaar nodig – met ons uiteenlopende belangstellings en talente en ervaring – om volledige gemeente te wees.
So watter kleur is jy? Wat is jou gawes en belangstellings? Wat gaan jou plek hierdie jaar in die gemeente wees? Ons het jou nodig om ons reënboog vol te maak…
By die Gesinsdiens het ons musikante en dansers nodig, mense wat hou van drama. Ons het vriendelike gesinne nodig wat nuwe mense kan verwelkom, en mense met koel koppe en fyn ore wat kan help met die rekenaar en klank. Ons benodig ook dissipelleiers (kategete) vir ons tieners – veral vir die graad 7’s.
By ons Aanbiddingbediening is ons baie dankbaar vir almal wat ons week van gebed bygewoon het. Op die oomblik is ons in al ons eredienste op soek na persone wat kan help met klank-en-rekenaar bediening. Deel van Skuilkrans se bedieningstyl is om goeie opleiding te gee. Indien jy gereeld met rekenaars werk, of werklik `n oor het vir klank, hoor ons graag van jou. Kontak gerus vir Francette Myburgh (083 283 4482). Ons is ook op soek na voorsangers vir ons oggend en aanddienste. Indien jy belangstel kan jy vir Isabelle van Rensburg kontak (084 516 9551).
Die Onderlinge Sorg bediening versorg ons lidmate deur kleingroepe, huisbesoeke, kampe, siekebesoeke, traumaberading en die Leef Weer Sentrum. Tans benodig ons mense wat kan help organiseer, aanry en vure maak by die gemeentekamp. Enige iemand wat hou van kuier, of wat ‘n sagte hart het, moet asseblief aanmeld!
Die Crux Naskoolsentrum is dringend op soek na mense wat gereeld in die middae kan help met huiswerk. Ook in die Getuienisbediening begin ons met rekenaarklasse en daarvoor nooi ons dosente en studente, asook mense wat iets weet van rekenaar-hardeware. Die Naaldwerkklasse vra mense wat kan hekel of brei, jy kan selfs by die huis saam brei aan truie, serpe, mussies en poppies. Ons het ook noukeurige mense nodig wat kan kruidenierware-bokse opmaak vir die Jireh-projek, en energieke mense wat wil help Kinderkrans hou in Nellmapius en Eersterust. Ons almal uit na die Getuienis-werkswinkel op 20 Februarie om jou plek in hierdie bediening te ontdek.
Die gemeente het altyd mense nodig wat kan teken en skryf, wat iets van syfers weet, van eiendomme of diensverhoudinge. Waar gaan jy vanjaar jou kleure wys?
HULP BENODIG BY CRUX NASKOOLSENTRUM